# Josep Martí Folguera

Josep Martí Folguera (Reus, Baix Camp, 5 de juny de 1850 - Barcelona, 21 de gener de 1929) fou un poeta, dramaturg i polígraf català.

## Biografia

Va estudiar a les Escoles Pies de la seva ciutat natal, i després va estudiar dret a Barcelona fins al 1872, i el 1881 va ser jutge municipal de Reus. A partir de 1892 va residir a Barcelona, on va abandonar la seva producció literària i on va morir. Va col·laborar en revistes reusenques, com ara el Diario de Reus, l'Eco del Centro de Lectura, de la qual fou director, Revista del Centro de Lectura, que va fundar, Reus literari i altres; i nacionals catalanes com La Renaixensa i la Ilustració Catalana. El 1866, amb setze anys, va escriure una obra de teatre, "Wifredo", un drama històric, que sembla que no va ser imprès i ni tan sols representat. El 1867 va obtenir un premi de poesia. Va ser proclamat Mestre en Gai Saber el 1878 al Felibritge i el 1892 als Jocs Florals de Barcelona. Tenia un cervell prodigiós i va ser capaç de reproduir per escrit una conferència de Pere Mata i Fontanet que aquest no havia passat al paper i només l'havia pronunciada. El mateix va fer amb discursos de Castelar, i altres oradors. Entre les seves obres més destacades, aparegudes entre 1868 i 1888, cal esmentar; Poblet, A les belles arts, Lo Camp de Tarragona, La campana d'Osca, La Canso del treball, A la mes bella parla, Lo temps, La muntanyes i el mar, Escornalbou, Ermengol de Gerb i Vida per vida. La majoria dels seus manuscrits són a la Biblioteca del Centre de Lectura. De vocació teatral primerenca, i integrat a l'empresa del Teatre Romea, va signar dues obres de teatre juntament amb Frederic Soler, Lo primer amor i Cent mil duros. Un fill seu, Josep Martí i Sàbat, va ser escriptor i professor a l'Escola Superior de Bibliotecàries.
A Reus, la seva ciutat natal, se'l va declarar fill il·lustre i se li va donar el seu nom a un raval, el raval de Martí Folguera.

## Obres

Obres Poètiques
* Crepúsculos, albadas y vespradas (Reus: Impremta del Diari, 1866). Les "vespradas" són de Joaquim M. Bartrina
* Vibraciones: obra poética (Barcelona: Imprenta de C. Verdaguer y Cia., 1874)
* Pobre Fortuny! (Barcelona: Imp. y Lit. de C. Verdaguer y Compañía, 1875). És un homenatge a Marià Fortuny
* Sonetos y madrigales (Madrid: Librerías de A. de San Martin, 1876)
* Veus escampadas (Reus: Est. de Torroja y Tarrats, 1879)
* Siemprevivas (Barcelona: Imp. de N. Ramírez y Cía., 1885)
* Versos castellanos (Madrid: Lib. de Fernando Fe, 1893)
* Versos catalans (Madrid: Lib. de Fernando Fe, 1893)
* Poemas catalans (Reus: Tipografia Viuda de Torroja, 1896)
* Poemas castellanos (Reus: Tipografia Viuda de Torroja, 1896).
Novel·les
* Lo Caragirat (Barcelona: Impremta de La Renaixensa, 1877)
Teatre
* Wifredo (1866) [Manuscrit]
* Lo primer amor, comèdia en 3 actes i en vers, estrenada al Teatre Romea la nit del 13 de març de 1884 (escrita conjuntament amb Frederic Soler). La primera edició impresa és del mateix 1884 (Barcelona: Llibreria d'Eudalt Puig)
* La ratlla dreta, drama en 3 actes, estrenat el 15 d'octubre de 1885, al teatre Romea de Barcelona, escrita en col·laboració amb Frederic Soler. [Manuscrit]
* La Justícia del abat. Drama en 3 actes i en vers (Barcelona: Llib. d'Eudalt Puig, 1886) (estrenada al teatre Romea, de Barcelona, el 23 de març de 1886)
* Foch d'encenalls. Comèdia en 3 actes i en prosa, estrenada al 9 de novembre de 1886, al teatre Romea de Barcelona. (Barcelona: Llib. d'Eudalt Puig, 1886)
* 100.000 duros, drama en 3 actes i en vers. Escrita conjuntament amb Frederic Soler i estrenada al teatre Romea de Barcelona el 20 de març de 1887. (Barcelona: Llibreria d'Eudalt Puig, 1887).
* La pena de mort, drama en 3 actes i en vers, escrita conjuntament amb Frederic Soler i Hubert i estrenada el 29 de novembre de 1887. (Barcelona: Llib. d'Eudalt Puig, 1887).
* La dona honrada, comèdia en 3 actes, estrenada al teatre Romea de Barcelona, el 22 abril de (1890) [Manuscrit]

## Referències

* ↑ «Josep Martí Folguera». Gran Enciclopèdia Catalana. Barcelona: Grup Enciclopèdia Catalana.
* 1 2 Olesti Trilles, Josep. Diccionari biogràfic de reusencs. Reus: l'Ajuntament, 1992, p. 425-426.
* 1 2 Santasusagna, Joaquim. Reus i els reusencs en el renaixement de Catalunya fins al 1900. Reus: Associació d'Estudis Reusencs, 1982, p. 233-237.
* ↑ Sunyer, Magí. "La literatura". A: Història general de Reus, vol. V. Reus: l'Ajuntament, 2003, p. 133. ISBN 8489688222
* ↑ «Fills il·lustres i adoptius». Ajuntament de Reus. [Consulta: 9 març 2021].
* ↑ Tricaz, Enric. Homes i dones pels carrers de Reus. Valls: Cossetània, 2010, p. 99. ISBN 9788497916929.

## Bibliografia

* Pere Cavallé. “Josep Martí i Folguera”. A: Revista del Centre de Lectura, any I núm. 18 (15-X-1920), p. 320-326.

## Enllaços externs

* «Josep Martí Folguera». Gran Enciclopèdia Catalana. Barcelona: Grup Enciclopèdia Catalana.
* Digitalització de Lo Caragirat
* Digitalització de Lo Primer amor
* Digitalització de La Pena de mort